Публикация на заявление за регистриране на наименование съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2022/C 252/08)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЕДИНЕН ДОКУМЕНТ

„OKTOBERFESTBIER“

ЕС №: PGI-DE-1034 – 23.8.2012 г.

ЗНП ( ) ЗГУ (Х)

1. Наименование/наименования [на ЗНП или ЗГУ]

„Oktoberfestbier“

2. Държава членка или трета държава

Германия

3. Описание на селскостопанския продукт или храната

3.1. Вид продукт

Клас 2.1 Бира

3.2. Описание на продукта, за който се отнася наименованието в точка 1

Бира с долна (дънна) ферментация с

Начална плътност (в %): 13,6—14,0 Алкохолно съдържание в обемни проценти: 5,3—6,6 Цвят (по EПК): 6,0—28,0 единици, Горчиви вещества (в EBU): 16,0—28,0 единици,

светла, със златист кехлибарен цвят, или тъмна, от плътна, много богата, мека или с аромат на малц до притежаваща лек аромат на хмел, с много мек горчив вкус или силен, леко сладък вкус.

Тези стойности са в рамките на признатите от закона и от съответните контролни органи по храните в Бавария допустими отклонения.

Производственият процес се извършва в съответствие с Мюнхенския закон за чистотата на бирата от 1487 г., включен в раздел 9, параграф 1 от Временния закон за бирата (VorlBierG).

Водата трябва да се получава от слоевете от терциерния период на Мюнхенската баластова равнина. Дълбоките кладенци, от които понастоящем се черпи водата, достигат дълбочина 140—250 m в зависимост от мястото. Общинската вода на Мюнхен не отговарят на тези изисквания...

3.3. Фуражи (само за продукти от животински произход) и суровини (само за преработени продукти)

Съставките трябва да бъдат ечемичен малц, хмел, дрожди и вода. Водата трябва да се получава от слоевете от терциерния период на Мюнхенската баластова равнина.

3.4. Специфични етапи на производството, които трябва да бъдат осъществени в определения географски район

Целият процес на производство на „Oktoberfestbier“ трябва да се извършва в района на град Мюнхен. Той започва с малцуване и майшуване и завършва след период на отлежаване от 4 до 11 седмици, през който младата бира се обогатява по естествен път с въглеродна киселина и узрява докато постигне крайния си вкус.

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

Бирата се етикетира като „Oktoberfestbier“. Съгласно член 12, параграф 3 от Регламент (ЕС) № 1151/2012 във връзка с член 13, параграф 3 от Регламент за изпълнение (ЕС) № 668/2014 етикетите съдържат символа на Съюза заедно със ЗГУ, както и регистрираното наименование.

4. Кратко определение на географския район

Територията на град Мюнхен.

5. Връзка с географския район

Специфична характеристика на географския район

Репутацията и спецификата на „Oktoberfestbier“, произведена в границите на град Мюнхен, са резултат както от традиционния метод на производство, поддържан през вековете, така и от изключителната известност на мюнхенския празник „Октоберфест“.

През 1487 г. е приет „Мюнхенският закон за чистотата на бирата“ („Münchener Reinheitsgebot“). Освен че се определят съставките на бирата, в закона също така се уточнява, че тя трябва да се подлага на „инспектиране на бирата“ (известно понастоящем като контрол на качеството). Това правило продължава да се прилага и днес като раздел 9, параграф 1 от Временния закон за бирата (VorlBierG).

Друга специфична характеристика е използването на вода от дълбоки кладенци в района на град Мюнхен, която идва от слоевете от терциерния период (на дълбочина до около 250 m). Както може да се види в част 2 от книгата Geschichte der Spatenbrauerei [История на пивоварната Spaten] на Fritz Sedlmayr, в средата на XIX век кладенците са били изкопавани на дълбочина от 200 m.

В книгата на Wolfgang Behringer Lowenbräu също се съобщава за изкопаването на дълбоки кладенци в периода около 1900 г.

Продажбата на бира на „Октоберфест“, по времето, когато там това била най-чистата напитка, може да се проследи чак до първия „Октоберфест“ през 1810 г., като се споменават „Traiteuren“ (специализирани заведения), на които било разрешено да сервират бира и вино. (Вж. 175 Jahre Oktoberfest [175 години „Октоберфест“], възпоменателна публикация на град Мюнхен, Мюнхен, 1985 г. или „tz“ от 16 юли 2010 г.).

Началото на „Октоберфест“ се поставя през 1810 г. от конно състезание, проведено на ливада извън града за честване на брака между принц Лудвиг I Баварски и принцеса Тереза фон Сакс-Хилдбургхаузен. Днес „Октоберфест“, наричан с любов от жителите на Мюнхен „Wies’n“ [ливадите], се провежда всяка година между средата на септември и началото на октомври на същата ливада от 42 хектара, „Theresienwiese“, която се намира насред града и където все още се забелязват следи от състезателната писта от онова време. Успоредно с „Октоберфест“ на всеки 4 години се организира и Централният селскостопански фестивал, проведен за първи път през 1811 г. През 2010 г. се провежда 200-то издание на „Октоберфест“ и на него е организиран специален „исторически раздел“, включващ конни надбягвания и изложения на животни. Оттогава този раздел претърпява известни промени и е преименуван на „Oide Wiesn“ [стар „Октоберфест“].

Началото на „Октоберфест“ се дава, когато действащият кмет на град Мюнхен отвори първото буре с „Oktoberfestbier“ — традиция, която започва през 1950 г. от тогавашния кмет Thomas Wimmer. Преди отварянето на първото буре бира ресторантьорите дефилират до тентите си на площадката на „Октоберфест“ в украсени с цветя файтони, придружени от кметове и съветници, както и теглени от коне каруци с обслужващия персонал и празничните впрягове на пивоварните в Мюнхен. Пристигането на ресторантьорите и пивоварните, заедно с отварянето на първото буре, се отразяват широко в целия свят с излъчване по телевизията и интернет, а също и най-големият в света парад на костюми и стрелци, който се провежда на следващия ден и се счита от мнозина за връхната точка на тържествата за откриването на „Октоберфест“.

Световната репутация на „Oktoberfestbier“ днес се базира отчасти на факта, че в Мюнхен иновациите в пивоварството са били въведени на ранен етап, което оказва решаващо въздействие върху качеството на бирата. Тези иновации включват по-специално първата хладилна машина, разработена от Carl von Linde през 1873 г. Благодарение на успеха на машината, използвана за първи път в пивоварна в Мюнхен, тя се въвежда и в други мюнхенски пивоварни, а по-късно и по света, под формата на хладилници. Машината е важна, защото за първи път се дава възможност за непрекъснато производство и съхранение на желаното количество бира с постоянно високо качество, независимо от климата и външната температура. Това прави възможно предварителното производство на големи количества бира за мащабни събития, както и съхранението и сервирането на бира на място без загуба на качество.

Един от основните фактори за изключителната репутация на „Oktoberfestbier“ е, че тя се произвежда специално за „Октоберфест“. Сега този продукт с най-високо качество се предлага не само на „Октоберфест“, но се продава и в целия свят, обозначена с етикет „Oktoberfestbier“.

Въпреки че от 1985 г. насам град Мюнхен не рекламира „Октоберфест“, в официално световно проучване 91 % от анкетираните заявяват, че знаят за този празник. Във връзка с това в статия от 20 октомври 1997 г. във Frankfurter Allgemeine Sonntagszeitung се казва: „Фестивалът е толкова интернационален! Въпреки че се нарича „Мюнхенският Октоберфест“, много от посетителите очевидно идват от чужбина и говорят английски, италиански, френски, японски и други по-малко разпознаваеми езици, а истинският баварски диалект почти не се чува“.

Специфична характеристика на продукта

В това отношение в официалната публикация на град Мюнхен за отбелязване на 200-годишнината на „Октоберфест“ се посочва, че „специална „Oktoberfestbier“ се разработва постепенно едва от 1872 г. насам“. В книгата „175 Jahre Oktoberfest 1810 bis 1985“ [175 години „Октоберфест“ 1810—1985 г.] на Richard Bauer и Fritz Fenzl се посочва, че през 1872 г. е била сервирана особено силна бира с висока начална плътност. В книгата си „München, Bier, Oktoberfest“ [Мюнхен, бира, „Октоберфест“] Hans Glöckle пише, че по това време жителите на Мюнхен е трябвало да плащат кралската сума от 12 кройцера за „Oktoberfestbier“; вместо да се оплакват от цената обаче, те пиели бирата „с поклон и оценявайки със задоволство специалното ѝ качество“. И продължава: „След 1872 г. „Märzen“ („Мартенска бира“), с начална плътност 13 % и алкохолно съдържание 4,1 %, става бирата par excellence на „Октоберфест“ и запазва този си специален статут до времето след Втората световна война.“ От 1950 г. започва да се появява по-светъл вариант, който се харесвал повече на посещаващите „Октоберфест“ по онова време, макар че понастоящем бирата с кехлибарен цвят преживява Ренесанс.

„Oktoberfestbier“ се произвежда от намиращи се в географския район пивоварни специално за „Октоберфест“, където се сервира в значителни количества; този аспект е особено очакван от потребителите. „Oktoberfestbier“ се отличава от другите фестивални бири заради използваната вода, по-високата си минимална начална плътност от 13,6 %, по-ниската максимална начална плътност от 14,0 %, по-високото алкохолно съдържание от 5,3—6,6 % и по-високата базова стойност за горчивина от 16 единици по EBC, заедно с по-ниска максимална стойност за горчивина от 28 единици по EBC. В резултат на максималната стойност за горчивина от 28 единици бирата не е много горчива и обикновено се характеризира с плътен, много мек вкус, какъвто се предпочита в южна Бавария от десетилетия.

Методите на производство, основани на Закона за чистотата на бирата от 1487 г., и произтичащият от това изключителен опит и експертни познания на пивоварните, разположени в географския район, са причина потребителите да свързват „Oktoberfestbier“ с очакването за изключително качество.

Специалният статут и репутация на „Oktoberfestbier“ са признати в Германия и в международен план. Многобройни статии в европейски вестници са посветени на Октоберфест“, като се прави повече или по-малко тясна връзка с бирата. В 74 статии във вестници в Обединеното кралство, публикувани между 1995 г. и 2012 г., за бирата и „Октоберфест“ са използвани определения като „най-известните“, „известни в целия свят“, „прочути“ и т.н. В някои статии дори се описва бирата. Още през 1955 г. д-р Kuballe пише следното в статия за „Октоберфест“ в Industrie-Kurier-Düsseldorf: „Първоначално ежегоден празник в Мюнхен през миналия век, фестивалът се превръща в най-големия в Европа“. И допълва: „В туристическите брошури в Европа и САЩ това събитие все повече се превръща в хит и трябва поне да се „включи“.“ През 1996 г. Paul Delany пише във вестник The Sun в Обединеното кралство: „Посетителите на най-големия бирен фестивал в света изпиха почти девет МИЛИОНА халби миналата година. А тази година организаторите на 163-тото издание на „Октоберфест“ в Мюнхен очакват над седем милиона посетители, които да изпият дори още повече.“ През 2003 г. Derek Scally от The Irish Times пише: „... оригиналната „Oktoberfestbeer“. Трудно е да се намери извън Мюнхен, но си заслужава търсенето.“ През 2006 г. Frankfurter Allgemeine Sonntagszeitung нарича „Октоберфест“„най-големият бирен фестивал в слънчевата система.“ През 2011 г. в статия в същия вестник се заявява, че „никоя възхвала на Мюнхен не е пълна без „Октоберфест“. “Това показва ясно колко е важен „Октоберфест“ и съответно „Oktoberfestbier“ за Мюнхен.

Специалният статут на „Oktoberfestbier“ намира отражение в немски и международни литературни произведения от много различни жанрове. Примерите включват Manuale della birra [Наръчник за бирата] и откъси от следните книги: L’Oktoberfest de Munich: portée sociale et politique [Социално-политическото въздействие на мюнхенския „Октоберфест“] от Thomas Landwehrlen, 2005 г.: „... première place la Wiesn-Bier (ou Oktoberfestbier), cette bière spécialement brassée pour l’occasion …“ [... първо място, Wiesn-Bier или „Oktoberfestbier“, специално произведена по този повод]; и The Oxford Companion to Beer [Оксфордски наръчник за бирата] от Oliver Garret и Tom Colicchio, 2011 г.: „Днешната Spaten Oktoberfestbier все още се основава до голяма степен на онази рецепта от 1872 г. През XIX [век] ... голяма част от основния малц в „Märzenbier“ и „Oktoberfestbier“...“ В книгата на Ben McFarland World’s Best Beers – One thousand craft brews from cask to glass [Най-добрите бири в света — хиляда крафт бири от бурето до чашата] от 2009 г. може да се открие следният текст: „От техническа гледна точка истинската „Oktoberfestbier“ може да се вари само в границите на град Мюнхен от пивовари, участващи в...“.

Превъзходството на „Oktoberfestbier“ се признава не само от пивоварните, но и в пресата и литературата. Например през 2005 г. вестник Welt am Sonntag споменава „Oktoberfestbier“ в контекста на цветовете на националния флаг на Германия, федералното правителство и свързаните с него цветове на основните политически партии в Германия, като посочва: „Когато в събота започне „Октоберфест“, ще мислим повече за бирата, отколкото за изборите.“ И по-нататък: „Тогава няма да господства черното или червеното, а златното, течното злато — най-добрата бира на Бавария.“ През 2009 г. в статия във вестника „Oktoberfestbier“ се описва от гледна точка на международните потребители с думите: „Бира, в която светът е вперил поглед.“ След това в статия от 2011 г. относно „Oktoberfestbier“ е написано ясно и кратко: „Едно нещо е ясно: всички „Wiesnbiere“, произведени от пивоварните за тазгодишното издание на „Октоберфест“, са супер.“ Тези оценки на пресата са в съзвучие с репортажа на писателя Thomas Wolfe по повод на посещението му на „Октоберфест“ през 1928 г., в който той подчертава превъзходството на „Oktoberfestbier“: „Разказвачът, анонимен също както благоговението и еуфорията, които го завладяват незабавно при споменаването на Wiesn, трябва да попита, за да може да проумее гледката: „Бира?“, попитах, „Защо бира? Защо хората идват тук, за да пият бира? Защо прочутите пивоварни са изградили всички тези халета, когато целият Мюнхен е известен със своята бира и в града има стотици кръчми?“ Спътникът му Хайнрих отговаря, че е прав, но: „Това е „Oktoberfestbier“.“ Прочутият специализиран в бирата журналист Michael Jackson също описва несравнимия характер на „Oktoberfestbier“ по следния начин: „Oktoberfestbier“ има пяна с алпийски размери и приятни нотки на сметана и малц...“.

Причинно-следствена връзка между географския район и специфичното качество, репутацията или други особености на продукта

Дългата традиция за производство на „Oktoberfestbier“ за фестивала в Мюнхен, продажбата ѝ на световно известния и добре познат „Октоберфест“, който съществува повече от 200 години, както и специфичният ѝ характер на плътна и мека бира, считана за обединяващ фактор, са довели до превръщането на „Oktoberfestbier“ в добре известна и популярна специална бира в Германия и в международен план, чиято репутация почти на посланик на Мюнхен е неразривно свързана с града и начина му на живот. Фестивалът, от който води началото си прочутата „Oktoberfestbier“ и на който се сервира, е известен в целия свят.

Едно от първите споменавания на факта, че на „Октоберфест“ е разрешено да се сервира само бира, произведена от пивоварни, базирани в географския район, се появява в разпореждане на общинските власти на града по повод на „Октоберфест“, което остава в сила до 1850 г. В поредицата документи Miscellanea Bavarica Monacensia, брой 100, озаглавен Das Münchner Oktoberfest [Мюнхенският Октоберфест], се съобщава накратко как четирима ресторантьори от околностите на Мюнхен не са били допуснати да сервират на „Октоберфест“ бирата си, доставена от община Tölz (на около 45 km от Мюнхен). Да сервират свои продукти на „Октоберфест“ било разрешено само на 18 собственици на ресторанти, чиято бира произхожда от местните мюнхенски пивоварни. На четиримата ресторантьори от околността било дадено разрешение да продават бирата си на известно разстояние извън „Октоберфест“, в района на Sendlinger Höhe.

Жителите на Мюнхен свързват „Oktoberfestbier“ с историята и традициите на „Октоберфест“, които изучават когато са в началното училище. Поради това периодът, в който се провежда „Октоберфест“, често в Мюнхен се описва като „сезон“ със собствено значение, подобно на „Starkbierzeit“ („сезонът на силната бира“ през март).

Всяка година посетители от цял свят се стичат на „Октоберфест“, за да се насладят на тази уникална бира в традиционната атмосфера. Според град Мюнхен през всяка от десетте години преди 2010 г. „Октоберфест“ е бил посетен от над 6 милиона души, които изпиват там средно по 6,24 милиона литра бира.

Фактът, че думата „Oktoberfestbier“ се свързва не само с бира със специфично качество, но и с град Мюнхен, се доказва от две неотдавнашни проучвания сред потребителите.

На участниците в проучване, проведено в Германия през 1980 г., е зададен следният въпрос: „Представете си, че в кръчма или от приятели получите бутилка бира, а на етикета пише „Oktoberfest Beer“. Къде ще си помислите, че е произведена?“ 70 % от германците и 84 % от баварците отговарят незабавно „Мюнхен“.

Емпирично пазарно проучване, проведено в Австрия през 2008 г., установява, че 68,5 % от нередовно консумиращите бира познават името „Oktoberfestbier“, а 53,5 % от тази група свързват термина с град Мюнхен.

Значението на „Oktoberfestbier“ за „Октоберфест“, град Мюнхен и не само се доказва, наред с другото, и от факта, че цената на еднолитрова чаша („Maß“) „Oktoberfestbier“ продължава да бъде предмет на политически дебат в Мюнхен и Бавария, за разлика от цената за обикновена бира.

Този факт се разглежда в статия на Thiemo Heeg във Frankfurter Allgemeine Sonntagszeitung от 21 септември 2003 г., като се посочва, че „най-важният въпрос пред мюнхенския „Октоберфест“ е винаги един и същ: колко ще струва един литър бира тази година?“. В миналото този въпрос невинаги е подлежал на обсъждане. Например през 1844 г. „тежко въоръжени“ сили от военния резерв били приведени в готовност, тъй като през тази година имало протести срещу цената на бирата и опасенията били, че те ще продължат (официално списание за Wiesn на град Мюнхен 200 Jahre Oktoberfest, Münchner Merkur и „tz“).

Препратка към публикуваната продуктова спецификация

https://register.dpma.de/DPMAregister/geo/detail.pdfdownload/29500

(1) ОВ L 343, 14.12.2012 г., стр. 1.